****

Polisi Cyflogadwyedd a Gyrfaoedd Cynaliadwy

|  |  |  |  |
| --- | --- | --- | --- |
| Rev | Dyddiad | Diben Cyhoeddi / Disgrifiad o’r Newid | Dyddiad |
| 1. | 25 Medi 2025 | Cyhoeddiad Cyntaf | 25 Medi 2025 |

|  |  |  |  |
| --- | --- | --- | --- |
| Swyddog Polisi | Yr Uwch Swyddog sy’n Gyfrifol | Cymeradwywyd gan | Dyddiad |
| Pennaeth Llwyddiant Myfyrwyr | Dirprwy Is-Ganghellor Addysg a Phrofiad Myfyrwyr | Pwyllgor Cydymffurfio | 25 Medi 2025 |

*Caiff y polisi hwn ei adolygu ymhen tair blynedd*

|  |  |  |
| --- | --- | --- |
| **Manylion y Polisi** | **Gwybodaeth a ddarperir gan Awdur y Polisi** | |
| **Teitl y Polisi:** | Polisi Cyflogadwyedd a Gyrfaoedd Cynaliadwy | |
| **Disgrifiad Byr:** | Mae'r polisi hwn yn rhoi canllawiau, adnoddau a chyfleoedd cynhwysol a diduedd i fyfyrwyr a graddedigion i ddilyn gyrfaoedd hirdymor sy'n cael eu gyrru gan werthoedd, sy'n cydbwyso cynaliadwyedd amgylcheddol, cymdeithasol ac economaidd wrth hyrwyddo llesiant, y gallu i addasu a gwneud penderfyniadau moesegol. | |
| **Statws y Polisi:** | Mae'r polisi hwn annibynnol. | |
| **Cymeradwywyd gan:** | Pwyllgor Cydymffurfio, 25 Medi 2025 | |
| **Swyddog Polisi:** | Rheolwr Llwyddiant Myfyrwyr | |
| **Yr Uwch Swyddog sy’n Gyfrifol:** | Dirprwy Is-ganghellor Addysg a Phrofiad Myfyrwyr | |
| **Daw i rym:** | 25 Medi 2025 | |
| **Amlder Adolygu:** | Bob 3 blynedd | |
| **Yn disodli:** | Amherthnasol | |
| **Adolygwyd ddiwethaf:** | Amherthnasol | |
| **Asesiad Effaith Cydraddoldeb:** | 25 Medi 2025 | |
| **Cynaliadwyedd:**    **(Gweler**  **Polisi Cynaliadwyedd**  **Prifysgol Bangor am fwy o wybodaeth.)** | **Sut mae'r polisi hwn yn dangos ymrwymiad i**  **egwyddorion cynaliadwyedd y Brifysgol, yn cynnwys camau gweithredu, terfynau amser, hyfforddiant i fyfyrwyr a staff, a goblygiadau o ran adnoddau lle bo'n berthnasol?**    **Gyda phwy ydych chi wedi gweithio i ddatblygu'r polisi hwn (yn y brifysgol ac yn allanol)?**    **Sut mae’r polisi'n cael ei fonitro o ran cynaliadwyedd?** | Mae'r polisi hwn yn dangos ymrwymiad i egwyddorion Cynaliadwyedd y Brifysgol drwy ei 10 Egwyddor Cyflogadwyedd a Gyrfaoedd Cynaliadwy, gan integreiddio ystyriaethau amgylcheddol, cymdeithasol ac economaidd o fewn Gwasanaethau Addysg, Gwybodaeth ac Arweiniad yn ymwneud â Gyrfaoedd.  Mae'r polisi'n nodi 10 egwyddor sy'n cyd-fynd â Deddf Llesiant Cenedlaethau'r Dyfodol Llywodraeth Cymru a Nodau Datblygu Cynaliadwy'r Cenhedloedd Unedig. Lle bo'n berthnasol, darperir hyfforddiant i staff a myfyrwyr.    Medr, Cod Ymarfer Cyflogadwyedd Advance HE. Bu'r grŵp tasg a gorffen Cyflogadwyedd Cynaliadwy a Moesegol yn cydweithio ar draws sefydliadau Cymru. Staff mewn ysgolion academaidd a gwasanaethau proffesiynol sy'n ymwneud â chyflogadwyedd a chynaliadwyedd.      Mae Prifysgol Bangor yn cyhoeddi Adroddiadau Cynnydd Nodau Datblygu Cynaliadwy ac yn gwerthuso ei metrigau cynaliadwyedd sefydliadol yn rheolaidd, gan ddarparu model o atebolrwydd a thwf. |
| **Fersiwn Saesneg:** | <https://www.bangor.ac.uk/governance-and-compliance/sustainable-careers-employability-policy.php.en> | |
| **Geiriau Allweddol:** | Gyrfaoedd Cynaliadwy, Cyflogadwyedd, Seiliedig ar Werthoedd, Recriwtio, Egwyddorion Llesiant, Diduedd, Cynhwysol. | |

RHAGARWEINIAD

Ym Mhrifysgol Bangor mae ein hymrwymiad i gynaliadwyedd wedi'i wreiddio ym mhopeth a wnawn; o'n haddysgu a'n hymchwil i'r ffyrdd rydym yn cefnogi myfyrwyr sy'n paratoi ar gyfer eu dyfodol.

Rydym yn byw mewn byd sy'n newid yn gyflym. Mae ansefydlogrwydd hinsawdd, anghydraddoldeb byd-eang, aflonyddwch technolegol, a gwerthoedd cymdeithasol newidiol i gyd yn ail-lunio beth mae'n ei olygu i gael gyrfa lwyddiannus ac ystyrlon. Yn y cyd-destun hwn, nid yw cynaliadwyedd yn ymwneud ag effaith amgylcheddol yn unig, mae hefyd yn golygu sicrhau cyfrifoldeb cymdeithasol, gwydnwch economaidd, lles personol, a hyblygrwydd gydol oes. Gyrfaoedd cynaliadwy yw'r rhai sydd wedi'u cynllunio i bara ac sy'n caniatáu i unigolion ffynnu wrth gyfrannu'n gadarnhaol at gymdeithas a'r blaned.

O fewn y cyd-destun hwn, mae Tîm Llwyddiant Myfyrwyr ein Prifysgol - Gyrfaoedd a Chyflogadwyedd yn aelodau o’r Association of Graduate Careers Advisory Services (AGCAS), corff cydnabyddedig a gefnogir gan safonau proffesiynol cadarn ac agenda ansawdd. Dyma eu safbwynt ar ddidueddrwydd a hyrwyddo cyflogwyr a sectorau diwydiant penodol:

*Mae didueddrwydd yn ganolog i addysg, gwybodaeth, cyngor ac arweiniad gyrfaoedd. Mae gweithwyr proffesiynol gyrfaoedd AU yn cefnogi myfyrwyr i wneud penderfyniadau gwybodus am eu gyrfa ac i alinio eu cynlluniau gyrfa â'u gwerthoedd a'u moeseg. Fel proffesiwn, mae didueddrwydd yn greiddiol ac wedi'i ysgrifennu yng Nghod Moeseg AGCAS.*

DATGANIAD POLISI

Mae ein strategaeth cynaliadwyedd yn nodi gweledigaeth lle mae cynaliadwyedd yn dod yn rhan annatod o holl weithgareddau’r brifysgol, gyda’r bwriad o gael egwyddorion cynaliadwyedd yn rhan greiddiol o’r gweithgareddau hynny. Blaenoriaeth allweddol yw darparu cyfleoedd dysgu, projectau sy'n canolbwyntio ar gynaliadwyedd, a gweithgareddau allgyrsiol sy'n grymuso myfyrwyr i gymryd rhan weithredol mewn ymddygiadau cynaliadwy a mabwysiadau’r ymddygiadau hynny eu hunain wrth iddynt ryngweithio â'u hamgylchedd dysgu, eu hamgylchedd byw a’u hamgylchedd cymdeithasol, gan sicrhau eu bod yn graddio fel stiwardiaid gwybodus a rhagweithiol dros gynaliadwyedd cymdeithasol, economaidd ac amgylcheddol.

Mae ein strategaeth addysgu a dysgu yn nodi gweledigaeth lle byddwn yn darparu amgylchedd dysgu cynhwysol, cefnogol a diogel i’r myfyrwyr, a hynny mewn cyd-destun dwyieithog, i wireddu’r uchelgais sydd gennym i ddatblygu graddedigion a phrifysgol i drawsnewid y rhanbarth a chystadlu ar lwyfan y Byd. Un o flaenoriaethau allweddol y strategaeth yw galluogi ein myfyrwyr i gyfrannu'n llwyddiannus at ein marchnad graddedigion ranbarthol a byd-eang, a chystadlu ynddi, gan wella ein canlyniadau graddedigion yn gadarnhaol.

Gan gydbwyso ac integreiddio ystyriaethau amgylcheddol, cymdeithasol ac economaidd â Gwasanaethau Addysg, Gwybodaeth ac Arweiniad Gyrfaol, a hygyrchedd i bawb, mae Prifysgol Bangor yn nodi 10 Egwyddor Gyrfaoedd Cynaliadwy a Chyflogadwyedd i ategu ein dull strategol a'r [Cod Ymarfer ar gyfer Addysg, Gwybodaeth ac Arweiniad Gyrfaol](https://www.bangor.ac.uk/regulations/codes/documents/BUCode04-2024v1.0.pdf) yng ngwaith ein Tîm Llwyddiant Myfyrwyr – gwasanaethau Gyrfaoedd a Chyflogadwyedd.

Mae’r Tîm Llwyddiant Myfyrwyr - gwasanaethau Gyrfaoedd a Chyflogadwyedd yn cynnwys addysg, cyngor a chyfarwyddyd gyrfaol (CEIG), menter ac entrepreneuriaeth, gwasanaethau i gyflogwyr, gwasanaethau i raddedigion, cefnogaeth gyda phrofiad gwaith a lleoliadau gwaith, datblygu a hyrwyddo gwirfoddoli, dilyn eraill wrth eu gwaith a swyddi rhan amser a swyddi i raddedigion.

Yn ogystal, mae’r tîm yn darparu CEIG ar y cyd ac yn allgyrsiol mewn partneriaeth â’r ysgolion academaidd a’r colegau, gan gynnwys sesiynau cyflogadwyedd, paratoi ac adolygu lleoliadau, a chefnogaeth gyda digwyddiadau a mentrau sy'n canolbwyntio ar gyflogadwyedd.

Mae gwasanaethau CEIG y tîm ar gael am ddim i bob myfyriwr cofrestredig ar gwrs sy'n gymwys i gael mynediad at wasanaethau Prifysgol Bangor, ac i raddedigion cyrsiau cymwys am hyd at dair blynedd ar ôl graddio.

POLISÏAU CYSYLLTIEDIG

Mae'r polisi hwn annibynnol.

GWEITHDREFNAU

Mae ein 10 Egwyddor Cyflogadwyedd a Gyrfaoedd Cynaliadwy a gyflwynir yn y polisi hwn yn cyd-fynd â Deddf Llesiant Cenedlaethau'r Dyfodol Llywodraeth Cymru a Nodau Datblygu Cynaliadwy'r Cenhedloedd Unedig - fframweithiau sy'n annog meddwl hirdymor a newid systemig. Rydym yn helpu ein myfyrwyr a'n graddedigion i asesu gwerthoedd darpar gyflogwyr yn feirniadol, adfyfyrio ar eu safle eu hunain, a chloriannu dewisiadau cymhleth gyda chefnogaeth ddiduedd a chynhwysol o ran eu gyrfaoedd yn y dyfodol.

Mae hyn yn golygu:

1. Bydd y brifysgol yn annog ac yn cefnogi myfyrwyr a graddedigion i ymchwilio i weld a yw cyflogwyr y dyfodol yn cyd-fynd â'u gwerthoedd eu hunain; mae diwylliant a gwerthoedd yn bersonol, ac mae didueddrwydd yn allweddol. Er enghraifft, m*ae Tîm Llwyddiant Myfyrwyr Prifysgol Bangor - Gyrfaoedd a Chyflogadwyedd yn darparu canllawiau ac adnoddau i helpu myfyrwyr i asesu arferion moesegol a chynaliadwyedd cyflogwyr. Mae’r llwyfan* [Windo](https://my.csrwindo.com/) *yn cynnig cipolwg ar gymwysterau cynaliadwyedd cyflogwyr, gan gefnogi gwneud penderfyniadau sy'n seiliedig ar werthoedd. Yn ogystal, dysgir sgiliau meddwl beirniadol ac ymchwil i fyfyrwyr drwy gydol eu graddau, gan eu paratoi i werthuso cyfleoedd swyddi yn annibynnol ac ymchwilio i berfformiad moesegol ac amgylcheddol darpar gyflogwyr.*

1. Bydd cyfleoedd i fyfyrwyr gymryd cyfrifoldeb personol am gynllunio gyrfa yn cael eu cefnogi gan ddarpariaethau a fydd ar gael o fewn a thu allan i'r cwricwlwm. Er enghraifft, *mae’r Llwybr Llwyddiant Gyrfa yn caniatáu i fyfyrwyr gofnodi ac adfyfyrio ar eu datblygiad ar draws profiadau academaidd ac allgyrsiol, gan annog perchnogaeth dros gynllunio gyrfa. Yn ogystal, mae myfyrwyr yn derbyn cyngor gyrfa penodol i'w graddau a'u pynciau drwy gydol eu hastudiaethau, gan sicrhau bod y canllawiau wedi'u teilwra i'w dyheadau academaidd a phroffesiynol.*

1. Mae ein gwasanaethau’n galluogi myfyrwyr a graddedigion i baratoi at y dyfodol a gwneud penderfyniadau effeithiol a hynny’n seiliedig ar ddealltwriaeth glir ohonynt eu hunain o ran y cyfleoedd presennol a chyfleoedd y dyfodol. Er enghraifft, *mae gweithdai cynllunio gyrfa ac offer hunanasesu a gynigir gan y Tîm Llwyddiant Myfyrwyr - Gyrfaoedd a Chyflogadwyedd, ochr yn ochr â chanllawiau wedi'u teilwra a ddarperir gan ysgolion academaidd, yn helpu myfyrwyr a graddedigion i alinio eu cryfderau personol â chyfleoedd yn y diwydiant.*

1. Bydd cynllunio ar gyfer cyfleoedd twf a datblygiad personol yn cael ei annog trwy gefnogi myfyrwyr a graddedigion i ddatblygu cyfres o adnoddau effeithiol i reoli eu proses gydol oes o ddatblygiad personol a rheoli gyrfa yn ystod eich gradd ac ar ôl graddio. Er enghraifft, *mae llwyfannau fel CyswlltGyrfa, CareerSet a Grads First yn cynnig adnoddau wedi'u teilwra, cefnogaeth CV a chyfweliadau, sydd ar gael i fyfyrwyr a graddedigion hyd at dair blynedd ar ôl cwblhau eu hastudiaethau.*

1. Drwy godi ymwybyddiaeth a dealltwriaeth o [Ddeddf Llesiant Cenedlaethau'r Dyfodol (Cymru) 2015](https://futuregenerations.wales/discover/about-future-generations-commissioner/future-generations-act-2015/) a [Nodau Datblygu Cynaliadwy'r Cenhedloedd Unedig](https://sdgs.un.org/about), bydd myfyrwyr yn cael y wybodaeth a bydd ganddyn nhw'r dewis i benderfynu sut i gymhwyso'r wybodaeth hon i'w gwerthoedd a'u credoau eu hunain ar gyfer cenedlaethau'r dyfodol. Er enghraifft, m*ae Prifysgol Bangor yn integreiddio'r Nodau Datblygu Cynaliadwy a Deddf Cenedlaethau'r Dyfodol i addysgu ac ymchwil ac yn hyrwyddo themâu cynaliadwyedd yn rheolaidd trwy weithdai a digwyddiadau.*

1. Bydd myfyrwyr yn cael gwybodaeth am ddatblygiadau a thueddiadau yn eu diwydiant/sector dewisol, gyda'r cyfleoedd hyn yn gwella'n barhaus i gyd-fynd â gyrfaoedd cynaliadwy ac arferion recriwtio sy'n esblygu. Er enghraifft, m*ae Wythnos Fy Ng*yrfa Raddedig yn dod â chyflogwyr a chyn-fyfyrwyr at ei gilydd i drafod newidiadau amser real yn y *sector*, ynghyd ag arloesedd ac arfer cynaliadwy ym mhob agwedd ar gyflogaeth a datblygu gyrfa.

1. Bydd myfyrwyr yn cael cyfleoedd i dyfu eu rhwydweithiau o fewn eu meysydd pwnc a thu hwnt a byddant yn cael eu cefnogi i wneud hynny mewn partneriaeth gydweithredol rhwng y Tîm Llwyddiant Myfyrwyr, colegau ac ysgolion academaidd, Undeb y Myfyrwyr, cyd-fyfyrwyr, graddedigion a phartneriaid allweddol eraill gan gynnwys cyflogwyr ac asiantaethau eraill. Er enghraifft, mae *digwyddiadau a gweithdai’r* Tîm Llwyddiant Myfyrwyr yn darparu mannau rhyngweithiol i fyfyrwyr gysylltu â chyflogwyr, cyn-fyfyrwyr a chyfoedion, gyda chefnogaeth rhwydweithiau academaidd ac allgyrsiol.

1. Pwysleisir pwysigrwydd sefydliadau sydd â diwylliant o iechyd a llesiant ar gyfer cydbwysedd cynaliadwy rhwng bywyd a gwaith sy'n hyrwyddo amgylchedd gwaith i gefnogi ein myfyrwyr a'n graddedigion i ffynnu a chyrraedd eu potensial hirdymor. Er enghraifft, m*ae Strategaeth Pobl a Llesiant 2030 Prifysgol Bangor yn hyrwyddo egwyddorion llesiant yn y gweithle, gan annog myfyrwyr i chwilio am werthoedd tebyg mewn darpar gyflogwyr.*

1. Fel rhan o gymuned fyd-eang o staff, myfyrwyr a graddedigion, drwy ystyried ein gweithredoedd beunyddiol gallwn adfyfyrio ac adolygu ein cyfraniad a gwella ein heffaith ar y cyd. Er enghraifft, *wedi'i rhestru yn yr 11% uchaf yn fyd-eang am gynaliadwyedd (QS Sustainability Rankings 2025), mae Prifysgol Bangor yn annog myfyrwyr i ystyried effaith fyd-eang dewisiadau personol a gyrfaol.*

1. Bydd cofnodi, monitro a gwerthuso i sicrhau twf a datblygiad parhaus hirdymor yng nghyd-destun cyfrifoldeb cymdeithasol, amgylcheddol ac economaidd cynaliadwy. Er enghraifft, *mae Prifysgol Bangor yn cyhoeddi Adroddiadau Cynnydd Nodau Datblygu Cynaliadwy ac yn gwerthuso ei metrigau cynaliadwyedd sefydliadol yn rheolaidd, gan ddarparu model o atebolrwydd a thwf.*

DIFFINIADAU

**'CEIG'** – Addysg, Gwybodaeth ac Arweiniad Gyrfaoedd; amrywiaeth o wasanaethau, gweithgareddau ac adnoddau strwythuredig a ddarperir gan Brifysgol Bangor i gefnogi myfyrwyr a graddedigion i wneud penderfyniadau gyrfaol gwybodus a diduedd.

**'CyswlltGyrfa'** – Llwyfan digidol a ddefnyddir i reoli cynllunio gyrfaoedd, cofnodi llwyddiannau, cael mynediad at adnoddau, a gwerthuso cymwysterau cynaliadwyedd a chynwysoldeb cyflogwyr.

**'CareerSet'** – Adnodd ar-lein sy'n cynnig canllawiau gyrfa wedi'u teilwra, CV a chefnogaeth gyda chyfweliadau i fyfyrwyr a graddedigion.

**'Grads First'** – Adnodd digidol i gefnogi myfyrwyr a graddedigion ym maes rheoli gyrfaoedd, chwilio am swyddi, a datblygu cyflogadwyedd.

**'Didueddrwydd'** – Darparu arweiniad, cyngor a chefnogaeth heb ffafrio unrhyw gyflogwr, sector na llwybr gyrfa penodol, gan sicrhau mynediad teg a diduedd i’r holl fyfyrwyr a graddedigion.

**'Gyrfaoedd Cynaliadwy'** – Gyrfaoedd sydd wedi’u cynllunio i fod yn hirhoedlog a chaniatáu i unigolion ffynnu wrth gyfrannu’n gadarnhaol at gymdeithas a’r amgylchedd, gan ystyried cyfrifoldeb cymdeithasol, gwytnwch economaidd, llesiant personol, a’r gallu i addasu.

**'Nodau Datblygu Cynaliadwy'r Cenhedloedd Unedig (SDGs)'** – Fframwaith byd-eang o 17 nod a fabwysiadwyd gan y Cenhedloedd Unedig i fynd i’r afael â heriau cymdeithasol, economaidd ac amgylcheddol brys, gan annog sefydliadau ac unigolion i weithredu’n gynaliadwy.

**'Gwneud Penderfyniadau yn Seiliedig ar Werthoedd'** – Y broses o ddewis cyflogwyr, swyddi, neu lwybrau gyrfa sy'n cyd-fynd â moeseg, credoau a blaenoriaethau personol unigolyn, gan gynnwys ystyriaethau cynaliadwyedd, llesiant ac amrywiaeth.

**Deddf Llesiant Cenedlaethau'r Dyfodol (Cymru) 2015** – Cyfraith Gymreig sy’n hyrwyddo meddwl hirdymor mewn gwasanaethau cyhoeddus, gan sicrhau bod penderfyniadau’n cyfrannu at gymdeithas gynaliadwy, iach, deg a gwydn ar gyfer cenedlaethau’r presennol a’r dyfodol.

**'Windo'** – Llwyfan menter gymdeithasol sy'n darparu dadansoddiad manwl o effaith amgylcheddol cyflogwyr, amrywiaeth, cydraddoldeb a chynhwysiant, a llesiant gweithwyr, gan gefnogi dewis gyrfa wybodus.